**Түркістан облысының Мақтаарал ауданы елді мекендерінің**

**су тасқыны нәтижесінде зардап шегушілерге мүшелік ұйымдардың**

**ынтымақты көмегі туралы**

**АҚПАРАТ**

 2020 жылғы 2 мамырда Өзбекстан Республикасының аумағында орналасқан Сардоба су қоймасының бұзылуы салдарынан Түркістан облысының Мақтаарал ауданындағы елді мекендер суға кетті. Су тасқыны халықтың өмірі мен денсаулығына қауіп төндіріп, біраз гуманитарлық проблемалар тудырды. Орын алған төтенше жағдайға байланысты **13** елді мекеннен (**30531** адам тұрғынымен **5393** үй) барлық тұрғындар шұғыл көшірілді.

Нұрлыжол, Өргебас, Ырысты, Жантақсай, Фердауси, Арай, Өркен, Қарақыр, Шұғыла, Нұрлытаң елді мекендерінің суға кетуден алдын алу мақсатында жалпы ұзындығы **25** км асатын биіктігі **екі метрге дейін** үйінді топырақ тұрғызылды.

Тұрғындарды суға кетуден қорғау жұмыстарына аймақтың кәсіподақ ұйымдары белсенді қатысты.

**2-5 мамыр** аралығында Мақтаарал аудандық кәсіподақ комитетінен және Нұрлыжол, Нұрлытаң, Шұғыла, Қ.Аманжолов, С.Торайғыров, А.Тұяқбаев атындағы орта мектептерінің кәсіподақ ұйымдарынан құрылған еріктілер тобы үйінді топырақты тұрғызу жұмыстарына тәулік бойы белсенді қатысты.

Қабылданған шаралардың арқасында **26000** адамнан асатын тұрғыны бар **10** елді мекен суға кетуден аман қалды.

Кәсіподақ мүшелерінің қатарынан волонтерлер көшірілген адамдарға көрпелер, азық-түліктер, басқа да қажетті заттарды тасымалдауды ұйымдастырды. Тәртіпті қамтамасыз ету мақсатында кезекшілік құрылды. Еріктілер (волонтерлер) тамақтану бекеттерін жасап, зардап шеккендер үшін тамақ дайындау жүзеге асырылды.

 Мақтаарал аудандық кәсіподақ комитеті (төрағасы А.Жолдасов) және кәсіподақ ұйымдары суға кеткен елді мекендердің тұрғындарына **16 024 620** теңге (азық-түлік, ақшалай қаражат, гигиеналық заттар, уақытша баспана салуға қажетті құралдар және т.б.) сомасына көмек көрсетті. Соның ішінде мектепке дейінгі ұйымдарынан қайырымдылық көмек көрсетілді: **1 189 600** теңге, жалпы білім беретін ұйымдардан – **13 110 020** теңге, аудандық білім бөлімі кәсіподағының мүшелерінен – **725 000** теңге және аудандық кәсіподақ комитеті – **1 000 000** теңге.

 Жетісай ауданының аумағына суға кету қаупі төнді. Бұл жерде құтқару қызметі жергілікті тұрғындардың және басқа аймақтардан келген еріктілердің көмегімен су тасқынының алдын алу үшін қосымша тоғандар мен бөгеттер тұрғызды.

Жетысай аудандық білім және ғылым кәсіподағының комитеті (төрағасы А.Ниязбеков) еріктілер тобын құрып, олар жұмысшыларға ыстық тамақ, сондай-ақ құрылыс материалдарын жеткізуді жүзеге асырды.

Төтенше жағдай кезіндегі кәсіподақ ұйымдарының іс-әрекетін Түркістан облыстық білім және ғылым кәсіподағының комитеті үйлестірді. Облыстық кәсіподақ ұйымының атқару комитеті зардап шеккен аумақтарда тұратын кәсіподақ мүшелеріне кәсіподақ бюджетінен қайырымдылық көмек көрсету туралы шешім қабылдады.

Қиындыққа тап болған отандастарға барлық облыстық кәсіподақ ұйымдары ынтымақты көмек көрсетіп, ақшалай қаражаттарын Түркістан облысына жіберді. Сондай-ақ Кәсіподақтың Салалық Кеңесінің бюджетінен де қайырымдылық көмек көрсетілді.

Апат болған жерге барлық деңгейлердегі кәсіподақ ұйымдарының іс-әрекетін үйлестіру, қажетті көмек көлемін бағалау және қайырымдылық қаражатты бөлу мақсатында Қазақстандық салалық білім және ғылым қызметкерлері кәсіподағының төрайымы А. Мұқашева барды.

Әрбір кәсіподақ мүшесі **35000** теңге көлемінде материалдық көмек алғанын айта кеткен жөн.

Түркістан облысының Төле би ауданында қатты сел тасқынынан 250 үй, 1 мектеп ауласы суға кетіп, 38 үй бұзылды. Аудандық кәсіподақ комитеті зардап шеккен 100 кәсіподақ мүшесіне қаржылай көмек көрсетті. Сайрам ауданының білім қызметкерлерінің «Шапағат-педагог» жергілікті кәсіподағы кәісподақ мүшелерінің 40 отбасын азық-түлікпен қамтамасыз етті.

Түркістан облыстық кәсіподақ ұйымының Атқару комитетінің шешіміне сәйкес Мақтаарал және Төле би аудандарының 50 қызметкерін сауықтыру мекемелеріне тегін жіберу жоспарланып отыр.

**Түркістан облыстық**

**кәсіподақ ұйымының төрағасы Б.С. Еркінбек**